《谒樊将军舞阳侯庙》
宋代·释居简

萧曹笔削宏楷模，良平智略吞万夫。巍坛既登跨下士，贡帐谩悦骊山徒。

龙争虎斗爪牙备，刘怯项勇天渊殊。鹿虽未果死谁手，鼎已潜知开汉图。

将军最先得所托，亭长之外无贞符。逸群拔萃一人耳，屠城斩将群雄俱。

鸿门直入缓危急，虎口仅免才斯须。宴安鸩毒寤主意，排闼紫禁当前驱。

奋身不顾但爱死，婴鳞未了仍编须。帝虽寡恩少善后，吾宁守义如厥初。

匈奴无故遗嫚书，在廷如堵方嗫嚅。将军裂眦不愿馀，请十万众行匈奴。

不知十万行匈奴，果与卫霍功何如。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。